b'\n_START_ARTICLE_\nLup II. Gaskonjski\n_START_PARAGRAPH_\nLup II. (baskovsko Otsoa, gaskonsko Lop, latinsko Lupus, francosko Loup) je bil tretji zgodovinsko dokazani vojvoda Gaskonje (latinsko dux ali princeps). V zgodovini se je prvi\xc4\x8d pojavil leta 769. Njegovo nasledstvo je predmet znanstvenih razprav, * ni znano, \xe2\x80\xa0 778._NEWLINE_Leta 769 je bil zadnji upor Akvitancev proti Karlu Velikemu in njegovemu bratu Karlmanu, ki se je kon\xc4\x8dal s porazom. Vodja neuspelega upora Hunald je pobegnil na Lupov dvor v Gaskonjo. Lup, ki je bil dotlej njegov zaveznik in mu celo posojal svoje vojake, se ni \xc5\xbeelel zameriti frankovskim kraljem in je Hunalda in njegovo \xc5\xbeeno predal Karlu Velikemu. S tem je hkrati naredil uslugo svoji vojvodini in priznal nadvlado frankovskega kralja._NEWLINE_Lup bi lahko bil Bask ali celo Frank ali Rimljan (Akvitanec). Ime Lup (iz latinskega lupus \xe2\x80\x93 volk, baskovsko otsoa - volk) je potrjeno totemsko osebno ime ali priimek, ki je bilo v zgodnjem srednjem veku zelo raz\xc5\xa1irjeno po celi Gaskonji. Na polo\xc5\xbeaj gaskonjskega vojvode ga je morda imenoval Pipin Mali leta 768, lahko pa bi bil tudi izvoljen. Velikost njegovega ozemlja ni znana. Po letu 769 je morda vladal v celi Akvitaniji, vendar je to malo verjetno. Gaskonja je med njegovo vladavino mejila na pokrajino Agenais n na severu segala do reke Garone. Bordeaux ni spadal vanjo in je bil v domeni grofov, ki so jih imenovali Karolingi. Njegova oblast je morda, ali pa ne, segala tudi preko Pirenejev, \xc4\x8deprav so bili Baski ju\xc5\xbeno od Pirenejev uradno Karolin\xc5\xa1ki podlo\xc5\xbeniki. Slednje dokazuje Einhardov zapis o izdaji (perfidia) Baskov v bitki na Roncesvallesu. Lupa nekateri zgodovinarki kljub temu povezujejo z Rolandovim padcem v baskovsko zasedo._NEWLINE_Lup II. je umrl verjetno leta 778. Povezave z njegovimi predhodniki in njegovimi nasledniki so nejasne. Znano je, da je imel sinove San\xc4\x8da, Seguina, Centula in Garsanda. Vsi sinovi, razen Garsanda, ki je padel v bitki z Berengarjem Toulou\xc5\xa1kim leta 819, so nekaj \xc4\x8dasa vladali kot gaskonjski vojvode. Lup je imel morda tudi petega sina Adalrika, ki je bil aktiven med vladanjem toulou\xc5\xa1kega grofa Horsa.'